CELEX: 62019TN0705
Language: fi
Date: 2019-10-15 00:00:00
Title: asia T-705/19: Kanne 15.10.2019 – GV v. komissio

9.12.2019   
            
            
               FI
            
            
               Euroopan unionin virallinen lehti
            
            
               C 413/61
            
         
      Kanne 15.10.2019 – GV v. komissio
      (asia T-705/19)
      (2019/C 413/74)
      Oikeudenkäyntikieli: ranska
      
         Asianosaiset
      
      
         Kantaja: GC (edustaja: asianajaja B.-H. Vincent)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  antamaan nyt esillä olevalle asialle etusijan
               
            
                  —
               
               
                  kumoamaan 26.7.2019 tehdyn päätöksen, jonka viitenumero on R/213/19 ja jossa hylätään hänen avustamispyyntönsä
               
            
                  —
               
               
                  määräämään nimittävän viranomaisen toteuttamaan siirtotoimenpiteitä, jotta kantaja siirretään toisiin tehtäviin koulutuksen, nuorisoasioiden, urheilun ja kulttuurin pääosastolta samaan palkkaluokkaan ja noudattaen sitä, että työpaikka sijaitsee tosiasiallisesti Brysselissä perheeseen ja yksityiselämään kohdistuvan vahingon välttämiseksi
               
            
                  —
               
               
                  velvoittamaan komission maksamaan alustavasti 13 018 euron suuruisen summan korvauksena aineellisesta vahingosta ja 250 euroa jokaiselta päivältä 1.2.2018 alkaen asiassa annettavan tuomion julistamispäivään korvauksena henkisestä kärsimyksestä
               
            
                  —
               
               
                  velvoittamaan komission vastaamaan kaikista oikeudenkäyntikuluista työjärjestyksen mukaisesti.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa viiteen kanneperusteeseen.
      
                  1)
               
               
                  Ensimmäinen kanneperuste, joka perustuu Euroopan unionin virkamiehiin sovellettavien henkilöstösääntöjen (jäljempänä henkilöstösäännöt) 24 artiklaan, hyvän hallinnon periaatteeseen ja huolenpitovelvollisuuteen. Tältä osin kantaja väittää, että komissio hylkäsi hänen avustamispyyntönsä, ettei se toteuttanut mitään tutkintatoimia ja että se käsitteli hänen pyyntönsä hitaasti, byrokraattisesti ja epäsopivalla tavalla.
               
            
                  2)
               
               
                  Toinen kanneperuste, joka perustuu henkilöstösääntöjen 12 a artiklan rikkomiseen siltä osin kuin komission olisi pitänyt luokitella tosiseikat, joille avustamispyyntö perustuu, kiusaamiseksi.
               
            
                  3)
               
               
                  Kolmas kanneperuste, joka perustuu henkilöstösääntöjen 7 artiklan rikkomiseen. Kantaja arvostelee komissiota siitä, ettei se kunnioittanut yksikön edun ja asianomaisen virkamiehen edun välistä välttämätöntä tasapainoa.
               
            
                  4)
               
               
                  Neljäs kanneperuste, joka perustuu SEUT 270 artiklaan ja henkilöstösääntöjen 91 artiklaan. Kantaja väittää tältä osin, että unioni on velvollinen korvaamaan henkilöstölleen vahingot, jotka ovat aiheutuneet unionin työnantajan ominaisuudessa toteuttamista lainvastaisista menettelyistä ilman, että on tarpeen osoittaa riittävän ilmeisen rikkomisen olemassaoloa. Kantajan mukaan tosiseikat, joille avustamispyyntö perustuu, ovat kuitenkin työnantajan ominaisuudessa toteutettuja lainvastaisia menettelyitä, jotka siis velvoittavat unionin korvaamaan aineelliset ja aineettomat vahingot eli sairaanhoidosta ja oikeudellisesta avusta aiheutuneet kulut sekä riidanalaisen jakson aikana aiheutuneen kärsimyksen.
               
            
                  5)
               
               
                  Viides kanneperuste, joka perustuu ihmisoikeuksien ja perusvapauksien suojaamista koskevan yleissopimuksen 6 artiklan ja Euroopan unionin perusoikeuskirjan 47 artiklan rikkomiseen, koska siirtohakemukseen liittyvät menettelyt edellyttävät luonnollisesti nopeaa päätöstä.